“Bocah-bocah, tontonen! Sigaran bongkotan bongkok wit kelapa iki bentuke rak wis kaya sirah jaran. Apa maneh sigaran bongkok iki ya wis mlengkung kaya geger jaran. Dadi iki wis wujud jaranan. Yen kowe butuh menehi buntut, nggon pucuk iki bisa tok tambahi dhompolan gegodhongan sing tok taleni. Kari menehi tali saka debok ditalekake ngarep mburi. Banjur kowe mlangkah, jaranane ana ing ngisor selangkanganmu, taline cementhel neng pundhakmu, kowe wis bisa mlayu-mlayu kaya numpak jaran. Sing penting nalika dolanan iki kowe mbayangke kaya-kaya kowe lagi numpak jaran, tetegaran neng dalan utawa neng alas,” ngendikane Pak Saiman ngandhani bocah-bocah. Gandung sakancane manthuk-manthuk. Angen-angene wis jumbuh karo apa sing dingendikakke bapake Doni.